DECIZIA COMISIEI
din 23 aprilie 2007
privind contribuția financiară a Comunității la măsurile de urgență pentru combaterea gripei aviare în Țările de Jos în 2006
[notificată cu numărul C(2007) 1746]
(Numai textul în limba neerlandeză este autentic)
(2007/270/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Decizia 90/424/CEE a Consiliului din 26 iunie 1990 privind anumite cheltuieli în domeniul veterinar (1), în special articolele 3 alineatul (3) și 3a alineatul (1),
întrucât:
(1)
Decizia 90/424/CEE stabilește procedurile care reglementează contribuția financiară a Comunității la măsuri veterinare specifice, inclusiv măsuri de urgență. Decizia 90/424/CEE, astfel cum a fost modificată prin Decizia 2006/53/CE (2), prevede o contribuție financiară a Comunității destinată statelor membre, menită să acopere anumite costuri legate de aplicarea unor măsuri de eradicare a gripei aviare.
(2)
Au fost depistate focare de gripă aviară în Țările de Jos în 2006. Apariția acestei boli reprezintă un risc serios pentru șeptelul Comunității. Țările de Jos au luat măsuri de eradicare a respectivelor focare, în temeiul articolului 3a alineatul (2) din Decizia 90/424/CEE.
(3)
Plata contribuției financiare a Comunității se efectuează cu condiția ca măsurile planificate să fi fost puse în aplicare efectiv și autoritățile competente să fi furnizat Comisiei toate informațiile necesare respectând anumite termene.
(4)
În urma modificării Deciziei 90/424/CEE prin Decizia 2006/53/CE, Regulamentul (CE) nr. 349/2005 al Comisiei din 28 februarie 2005 de stabilire a normelor privind finanțarea comunitară a măsurilor de urgență și a campaniei de combatere a anumitor boli animale în conformitate cu Decizia 90/424/CEE a Consiliului (3) nu mai reglementează gripa aviară. Prin urmare, este necesar ca prezenta decizie să prevadă în mod expres că acordarea contribuției financiare Țărilor de Jos este condiționată de respectarea anumitor norme stabilite în Regulamentul (CE) nr. 349/2005.
(5)
În conformitate cu articolul 3a alineatul (3) din Decizia 90/424/CEE, contribuția financiară a Comunității reprezintă 50 % din costurile eligibile suportate de statul membru.
(6)
Țările de Jos și-au îndeplinit în totalitate obligațiile tehnice și administrative prevăzute în articolele 3 alineatul (3) și 3a alineatul (2) din Decizia 90/424/CEE. Țările de Jos au transmis Comisiei, la 30 august 2006, informațiile privind costurile suportate pentru combaterea bolii și au continuat ulterior să furnizeze toate informațiile necesare referitoare la costurile de despăgubire și cheltuielile operaționale.
(7)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Contribuția financiară a Comunității
(1) Țările de Jos pot beneficia de o contribuție financiară a Comunității la costurile suportate de acest stat membru pentru aplicarea măsurilor menționate la articolul 3a alineatul (2) din Decizia 90/424/CEE în vederea combaterii gripei aviare în 2006.
Contribuția financiară este de 50 % din costurile suportate care pot beneficia de finanțare comunitară.
(2) În sensul prezentei decizii, articolele 2-5, articolele 7, 8, articolul 9 alineatele (2), (3) și (4) și articolul 10 din Regulamentul (CE) nr. 349/2005 se aplică mutatis mutandis.
Articolul 2
Destinatar
Prezenta decizie se adresează Regatului Țărilor de Jos.
Adoptată la Bruxelles, 23 aprilie 2007.